
LIETUVOS RESPUBLIKOS SEIMAS


NUTARIMAS
DĖL LIETUVOS RESPUBLIKOS SEIMO 2016 M. GRUODŽIO 15 D. NUTARIMO NR. XIII-123 „DĖL LIETUVOS RESPUBLIKOS SEIMO SAVIŽUDYBIŲ PREVENCIJOS KOMISIJOS NUOSTATŲ PATVIRTINIMO“ PAKEITIMO

Lietuvos Respublikos Seimas n u t a r i a:

1 straipsnis.
Pakeisti Lietuvos Respublikos Seimo 2016 m. gruodžio 15 d. nutarimą Nr. XIII-123 „Dėl Lietuvos Respublikos Seimo Savižudybių prevencijos komisijos nuostatų patvirtinimo“ ir jį išdėstyti taip:
	

„LIETUVOS RESPUBLIKOS SEIMAS


NUTARIMAS
DĖL LIETUVOS RESPUBLIKOS SEIMO SAVIŽUDYBIŲ IR SMURTO PREVENCIJOS KOMISIJOS NUOSTATŲ PATVIRTINIMO


Lietuvos Respublikos Seimas n u t a r i a:

1 straipsnis.
Patvirtinti Lietuvos Respublikos Seimo Savižudybių ir smurto prevencijos komisijos nuostatus (pridedama).“



Seimo Pirmininkas								



Projektą Seimo Sveikatos reikalų komiteto vardu teikia
Komiteto pirmininkė Asta Kubilienė

PATVIRTINTA
Lietuvos Respublikos Seimo 
2016 m. gruodžio 15 d. 
nutarimu Nr. XIII-123
(Lietuvos Respublikos Seimo
2018 m.                     d. nutarimo  
Nr. XIII-           redakcija)

LIETUVOS RESPUBLIKOS SEIMO SAVIŽUDYBIŲ IR SMURTO PREVENCIJOS KOMISIJOS NUOSTATAI

I SKYRIUS 
BENDROSIOS NUOSTATOS

1. Lietuvos Respublikos Seimo Savižudybių ir smurto prevencijos komisija (toliau – Komisija) – nuolatinė Lietuvos Respublikos Seimo komisija, sudaroma Seimo kadencijos laikotarpiui Lietuvos Respublikos Seimo statuto nustatyta tvarka.
2. Komisija savo veikloje vadovaujasi Lietuvos Respublikos Konstitucija, Seimo statutu, Lietuvos Respublikos įstatymais, kitais teisės aktais ir šiais nuostatais. 
3. Komisijos pirmininką, pirmininko pavaduotoją ir narius tvirtina Seimas.

II SKYRIUS 
KOMISIJOS TIKSLAS IR FUNKCIJOS

4. Pagrindinis ilgalaikis Komisijos tikslas – užtikrinti valstybės interesus koordinuojant valstybės savižudybių ir smurto prevencijos politiką ir pagal kompetenciją kontroliuojant atsakingų institucijų veiklą. Šio tikslo Komisija siekia atsižvelgdama į esamą savižudybių ir smurto Lietuvoje padėtį, ypač į smurtą artimoje aplinkoje ir smurtą prieš vaikus, taip pat smurtą darbo aplinkoje, formalųjį ir neformalųjį švietimą vykdančiose mokyklose, išskirdama prioritetines savižudybių ir smurto prevencijos kryptis ir užtikrindama veiksmingą savižudybių ir smurto prevencijos politikos įgyvendinimą Lietuvoje.
5. Komisija atlieka šias funkcijas:
5.1. kartu su Lietuvos Respublikos Vyriausybe formuoja valstybės strategiją ir politiką savižudybių ir smurto prevencijos srityje;
5.2. stebi, kaip įgyvendinama valstybės strategija ir politika savižudybių ir smurto prevencijos srityje;
5.3. inicijuoja ir rengia įstatymų, Seimo nutarimų ir rezoliucijų projektus savižudybių ir smurto prevencijos klausimais;
5.4. bendradarbiauja koordinuojant Seimo komitetų ir komisijų darbą savižudybių ir smurto prevencijos srityje; 
5.5. pagal kompetenciją atlieka Lietuvos Respublikos teisės aktuose nurodytų savižudybių ir smurto prevencijos tikslų ir priemonių įgyvendinimo parlamentinę kontrolę;
5.6. vykdo parlamentinę kontrolę ir koordinuoja valstybės, savivaldybių institucijų ir visuomeninių organizacijų veiklą ir dalyvavimą sprendžiant savižudybių ir smurto prevencijos klausimus;
5.7. skatina Lietuvos Respublikos visų lygių tarptautinį bendradarbiavimą su kitomis Europos Sąjungos valstybėmis narėmis ir tarptautinėmis organizacijomis savižudybių ir smurto prevencijos klausimais, stiprinant savižudybių ir smurto prevenciją, savižudybių ir smurto prevenciją vykdančių institucijų ir jų atstovų tarpusavio ryšius;
5.8. rūpinasi, kad visuomenė būtų išsamiai informuojama apie veiksmingus savižudybių ir smurto prevencijos būdus;
5.9. plečia ir stiprina tarpparlamentinius ryšius savižudybių ir smurto prevencijos klausimais.

III SKYRIUS 
KOMISIJOS TEISĖS

6. Komisija, atlikdama jai pavestas funkcijas, turi teisę:
6.1. svarstyti ir teikti pasiūlymus Seimui ir Vyriausybei dėl savižudybių ir smurto prevencijos prioritetų;
6.2. rengti ir svarstyti Lietuvos Respublikos įstatymų ir kitų teisės aktų, susijusių su savižudybių ir smurto prevencija, projektus;
6.3. dalyvauti svarstant Seimo komitetų ir kitų komisijų, taip pat Vyriausybės ir kitų valstybės institucijų parengtus įstatymų, programų ir kitų norminių teisės aktų, tiesiogiai ar netiesiogiai susijusių su savižudybių ir smurto prevencija, projektus ir teikti išvadas dėl jų; 
6.4. rūpintis savižudybių ir smurto prevencijos programų finansavimo užtikrinimu, rengti pasiūlymus savižudybių ir smurto prevencijos klausimais ilgalaikėms valstybės ir kitoms strateginėms programoms;
6.5. išklausyti valstybės ir savivaldybių institucijų informaciją ir pranešimus, kaip vykdomi Lietuvos Respublikos įstatymai ir kiti norminiai teisės aktai, taip pat informaciją apie Lietuvos Respublikos tarptautinėms organizacijoms teikiamas ataskaitas savižudybių ir smurto prevencijos klausimais ir šiais klausimais teikti pasiūlymus;
6.6. dalyvauti visuomenės informavimo savižudybių ir smurto prevencijos klausimais veikloje;
6.7. dalyvauti tarpparlamentinių ryšių grupių veikloje savižudybių ir smurto prevencijos srityje;
6.8. reguliariai susitikti su Tarptautinės savižudybių prevencijos asociacijos atstovais, Pasaulio sveikatos organizacijos, Jungtinių Tautų atsakingais komitetais ir kitomis šioje srityje veikiančiomis organizacijomis;
6.9. organizuoti seminarus, konferencijas savižudybių ir smurto prevencijos klausimais, aktyviai dalyvauti kitų institucijų rengiamuose tokio pobūdžio renginiuose;
6.10. svarstyti gautus pasiūlymus dėl įstatymų ir kitų teisės aktų, reglamentuojančių savižudybių ir smurto prevenciją.

IV SKYRIUS 
KOMISIJOS PIRMININKO IR KOMISIJOS NARIŲ TEISĖS IR PAREIGOS

7. Komisijos pirmininkas:
7.1. organizuoja Komisijos darbą, sudaro jos posėdžių darbotvarkių projektus;
7.2. vadovauja rengiant Komisijai svarstyti teikiamus klausimus;
7.3. šaukia Komisijos posėdžius ir jiems pirmininkauja;
7.4. vykdo kitus jam teisės aktų suteiktus įgaliojimus.
8. Komisijos narys turi teisę:
8.1. Seimo statuto nustatyta tvarka gauti informaciją su Komisijos veikla susijusiais klausimais, įstatymų nustatyta tvarka susipažinti su slapta informacija; 
8.2. teikti Komisijos pirmininkui pasiūlymus dėl Komisijos darbo organizavimo;
8.3. siūlyti Komisijos pirmininkui įtraukti klausimą į Komisijos posėdžio darbotvarkę;
8.4. pareikšti atskirąją nuomonę, jeigu nesutinka su Komisijos sprendimu. 
9. Komisijos narys privalo:
9.1. laikyti paslaptyje duomenis ar informaciją, kurie sudaro valstybės, tarnybos, komercinę ar kitą įstatymų saugomą paslaptį;
9.2. vengti interesų konflikto ir nenaudoti duomenų ar informacijos, gautų atliekant savo pareigas, asmeninei arba kitų asmenų naudai.

V SKYRIUS 
KOMISIJOS DARBO ORGANIZAVIMAS

10. Komisija jos kompetencijai priklausančius klausimus svarsto ir sprendimus priima posėdžiuose.
11. Komisija į posėdžius renkasi ne rečiau kaip du kartus per mėnesį. Gali vykti neeiliniai Komisijos posėdžiai. Eilinius ir neeilinius Komisijos posėdžius šaukia ir jiems pirmininkauja Komisijos pirmininkas arba jo pavedimu – Komisijos pirmininko pavaduotojas.
12. Komisijos posėdis yra teisėtas, kai jame dalyvauja daugiau kaip pusė visų Komisijos narių.
13. Jeigu Komisijos narys posėdyje dalyvauti negali, jis privalo apie tai pranešti Komisijos pirmininkui. 
14. Komisijos posėdžiai yra atviri, išskyrus Seimo statuto nustatytus atvejus.
15. Kai Komisijos pirmininko nėra arba jis negali eiti savo pareigų, Komisijos pirmininko pareigas laikinai eina Komisijos pirmininko pavaduotojas.
16. Komisija gali pavesti Komisijos sudarytoms darbo grupėms, Komisijos narių grupei ar nariui atlikti tam tikras su Komisijos veikla susijusias funkcijas. 
17. Komisijos ir atskirų Seimo komitetų, Seimo komisijų kompetencijai priklausantiems klausimams svarstyti gali būti rengiami bendri posėdžiai. 
18. Posėdžio klausimams rengti Komisija gali sudaryti darbo grupes. Į jas gali būti įtraukti Komisijos nariai, valstybės institucijų ir visuomeninių organizacijų atstovai, ekspertai. 
19. Komisijos posėdžiai protokoluojami. Protokolus pagal raštvedybos taisykles rašo Seimo kanceliarijos Komisijų sekretoriato tarnautojas, priskirtas talkinti Komisijai.
20. Posėdžio protokolą pasirašo Komisijos posėdžio pirmininkas ir posėdžio sekretorius.
21. Komisijos nariai gali susipažinti su posėdžio protokolu ir pateikti savo pastabas ir pasiūlymus. Pateiktas pastabas išnagrinėja Komisijos posėdžio pirmininkas. 

VI SKYRIUS 
KOMISIJOS SPRENDIMAI

22. Įgyvendindama savo įgaliojimus, Komisija priima sprendimus. Jie įrašomi į Komisijos posėdžio protokolą arba įforminami atskiru dokumentu. 
23. Komisijos sprendimai priimami posėdyje atviru balsavimu posėdyje dalyvaujančių Komisijos narių paprasta balsų dauguma. Kai balsai pasiskirsto po lygiai, sprendimą lemia Komisijos pirmininko balsas, o kai šio nėra, – Komisijos pirmininko pavaduotojo balsas. Komisijos narys Komisijos posėdžiuose turi tik vieną balsą. 
24. Komisijos sprendimai prireikus siunčiami kitoms institucijoms, įstaigoms ar organizacijoms. Į posėdžio protokolą įrašyti sprendimai prireikus siunčiami kitoms institucijoms, įstaigoms ar organizacijoms kaip posėdžio protokolo išrašai.
25. Komisija savo išvadas ir pasiūlymus pateikia raštu.

VII SKYRIUS
VISUOMENĖS INFORMAVIMAS

26. Po kiekvieno Komisijos posėdžio gali būti parengtas pranešimas, skirtas visuomenės informavimo priemonėms. Pranešimą raštu arba žodžiu pateikia tik Komisijos pirmininkas ar jo įgaliotas Komisijos narys.


VIII SKYRIUS 
BAIGIAMOSIOS NUOSTATOS

27. Komisija kiekvienais metais pateikia Seimui savo veiklos ataskaitą.
28. Komisijos veikla nutraukiama Seimo nutarimu.

______________________







